SKRIFTLIG FORESPØRGSEL E-1475/00

af Gilles Savary (PSE) til Kommissionen

(11. maj 2000)

Om: Nationalisering af Leonardo-programmet

Det lader til, at overgangen af en væsentlig del af Leonardo-programmet til de nationale agenturer resulterer i en ændring af reglerne for tildeling af støtte til de studerendes mobilitet.

Denne støtte er rent faktisk blevet nationaliseret, og modtagelsen af udenlandske studerende er ikke længere omfattet af denne støtte, men det er til gengæld landets studerendes udlandsophold.

Deraf følger, at studerende fra lande og universiteter, som ikke er tilstrækkeligt fortrolige med EU-procedurerne, navnlig studerende fra ansøgerlandene, bliver snydt for muligheder for modtagelse i EU-landene.

Såfremt denne tingenes tilstand, som navnlig kan konstateres i Frankrig, skulle blive bekræftet i andre lande, hvilke foranstaltninger agter Kommissionen da at træffe for at afhjælpe denne situation i overensstemmelse med ånden og de grundlæggende mål i Leonardo-programmet?

Svar afgivet på Kommissionens vegne af Viviane Reding

(26. juni 2000)

I Rådets afgørelse 1999/382/EF af 26. april 1999 om iværksættelse af anden fase af Fællesskabets handlingsprogram for erhvervsuddannelse Leonardo da Vinci(1) tildeles de enkelte medlemsstater et årligt, globalt tilskud til forvaltning af aktionen mobilitet. Det globale tilskud tildeles hver medlemsstat på grundlag af en gennemførelsesplan, som indeholder en nærmere angivelse, dels af reglerne for forvaltning af den finansielle støtte, dels af de foranstaltninger, der skal træffes for at bistå tilrettelæggerne og for at sikre en hensigtsmæssig forberedelse, tilrettelæggelse og opfølgning af uddannelsesopholdene og udvekslingerne. Denne plan skal forudgående godkendes af Kommissionen. Derefter kan de nationale kontorer indlede en indkaldelse af forslag og udvælge projekterne på baggrund af de betingelser, der er opstillet på fællesskabsplan.

I de forskellige dokumenter til iværksættelse af aktionen mobilitet (ansøgningsskemaer og vejledninger for projektledere) har Kommissionen, efter høring af programudvalgets medlemmer, understreget, at kun sendeorganisationer kan støtte et mobilitetsprojekt. Men i førnævnte dokumenter understreges det også, at den del af budgettet, der er reserveret til forvaltning og opfølgning af et projekt, kan fordeles mellem projektets forskellige partnerorganisationer, herunder altså også værtsorganisationerne. Denne særlige bestemmelse blev tilføjet for at yde passende støtte til de initiativer, der har til formål at fremme modtagelse af deltagere i mobilitetsaktioner under Leonardo da Vinci programmet.

Kommissionen tilser, at programmets mål, princippet om tværnationalitet og om livslang uddannelse overholdes. Kommissionen kan forelægge overvågningsudvalget for Leonardo da Vinci-programmet visse generelle retningslinjer til gennemførelse af programmet, hvis den risiko, som det ærede parlamentsmedlem omtaler, skulle blive til virkelighed.

Endelig vedtog Kommissionen den 24. maj 2000 medlemsstaternes og EØS-landenes (Liechtenstein, Norge og Island) mobilitetsprogrammer for 2000. Ansøgerlandenes mobilitetsprogrammer bliver formelt godkendt, når associeringsrådenes afgørelser om disse landes deltagelse i fællesskabsprogrammerne inden for uddannelse, erhvervsuddannelse og på ungdomsområdet er trådt i kraft.

(1) EFT L 146 af 11.6.1999.